b'\n_START_ARTICLE_\nJuozas Barauskas\n_START_SECTION_\nBiografija\n_START_PARAGRAPH_\nT\xc4\x97vas Jonas Barauskas buvo vargonininkas, vargonininkav\xc4\x99s ir vadovav\xc4\x99s chorams Krin\xc4\x8dino ir Va\xc5\xa1k\xc5\xb3 miesteliuose (Pasvalio r.). Tod\xc4\x97l ir Juozo pirmasis muzikos mokytojas buvo t\xc4\x97vas. Pa\xc5\xabg\xc4\x97j\xc4\x99s mok\xc4\x97si Pasvalio ir \xc5\xa0iauli\xc5\xb3 gimnazijose, 1943 m. \xc5\xa0iauliuose pas J. Karos\xc4\x85 mok\xc4\x97si vargonuoti. 1945\xe2\x80\x931950 m. vargonavim\xc4\x85 ir choro dirigavim\xc4\x85 studijavo Vilniaus ir Lietuvos valstybin\xc4\x97je konservatorijoje (doc. K. Kavecko klas\xc4\x97s). 1979 m. k\xc4\x97l\xc4\x97 kvalifikacij\xc4\x85 Maskvos P. \xc4\x8caikovskio valstybin\xc4\x97je konservatorijoje (vadovas doc. V. Krasno\xc5\xa1\xc4\x8diokovas)._NEWLINE_Studijuodamas dirbo Lietuvos valstybin\xc4\x97s filharmonijos mi\xc5\xa1riojo choro chormeisteriu, vargonininkavo Vilniaus ba\xc5\xbeny\xc4\x8diose. 1953\xe2\x80\x931958 m. Lietuvos valstybinio radijo komiteto muzikini\xc5\xb3 laid\xc5\xb3 redaktorius ir estradinio orkestro dirigentas. Su radijo vokaliniu ansambliu, filharmonijos choru, solistais ir simfoniniu orkestru padar\xc4\x97 \xc4\xafra\xc5\xa1\xc5\xb3 Lietuvos radijui, sureng\xc4\x97 koncert\xc5\xb3._NEWLINE_Nuo 1949 m. Lietuvos valstybin\xc4\x97s konservatorijos Choro dirigavimo katedros d\xc4\x97stytojas, nuo 1961 m. vyr. d\xc4\x97tytojas, v\xc4\x97liau e. doc. pareigas, nuo 1991 m. Lietuvos muzikos akademijos Choro dirigavimo katedros docentas. I\xc5\xa1ugd\xc4\x97 apie 50 choro dirigent\xc5\xb3, para\xc5\xa1\xc4\x97 metodini\xc5\xb3 mokslo darb\xc5\xb3 ir muzikini\xc5\xb3 straipsni\xc5\xb3._NEWLINE_Daug met\xc5\xb3 vadovavo m\xc4\x97g\xc4\x97j\xc5\xb3 chorams ir vokaliniams ansambliams. 1958\xe2\x80\x931963 m. ir 1975\xe2\x80\x931983 m. Vilniaus kooperacijos technikumo mergin\xc5\xb3 choro (60-70 dalyvi\xc5\xb3) ir vokalini\xc5\xb3 ansambli\xc5\xb3 vadovas. Kolektyvus i\xc5\xa1mok\xc4\x97 daug lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3, nema\xc5\xbeai koncertavo, chor\xc4\x85 pareng\xc4\x97 1960, 1975 ir 1980 m. respublikin\xc4\x97ms dain\xc5\xb3 \xc5\xa1vent\xc4\x97ms, 1978 m. respublikiniam vyr\xc5\xb3 ir moter\xc5\xb3 chor\xc5\xb3 s\xc4\x85skryd\xc5\xbeiui \xc5\xa0iauliuose, Vilniaus miesto dain\xc5\xb3 \xc5\xa1vent\xc4\x97ms, 1977 sureng\xc4\x97 susitikim\xc4\x85 \xe2\x80\x93 koncert\xc4\x85 su kompozitoriumi K. Kavecku. Jo choras koncertavo per televizij\xc4\x85, chor\xc5\xb3 ap\xc5\xbei\xc5\xabrose ir konkursuose peln\xc4\x97 prizini\xc5\xb3 viet\xc5\xb3. Pedagogas buvo respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'